SKRIFTLIG FORESPØRGSEL E-1791/03

af Claude Moraes (PSE) til Kommissionen

(28. maj 2003)

Om: Doha-runden om multilaterale handelsdrøftelser

Doha-runden om multilaterale handelsdrøftelser satte 31. marts som frist for at nå til enighed om rækkevidden af drøftelserne om at liberalisere handel med landbrugsvarer.

Doha-dagsordenen foreslog også, at der inden udgangen af 2002 skulle opnås enighed om at forbedre udviklingslandenes adgang til lavpris generiske medicinalvarer med henblik på at bekæmpe HIV/aids og andre sygdomme.

Hvad er Kommissionens syn på fremskridtene, eller mangelen på samme, i Doha handelsdrøftelserne, specielt hvad angår handelen med landbrugsprodukter og udviklingslandenes adgang til billig, generiske medicinalvarer?

Samlet svarafgivet på Kommissionens vegne af Pascal Lamypå skriftlige forespørgsler E-1779/03, E-1784/03 og E-1791/03

(27. juni 2003)

Kommissionen er skuffet over, at man indtil videre ikke er blevet enig om at tage fat på et problem, som udviklingslande med ingen eller utilstrækkelig produktionskapacitet står overfor (stykke 6 i Doha-erklæringen om offentlig sundhed og handelsrelaterede intellektuelle ejendomsrettigheder). Sammen med sine partnere i Verdenshandelsorganisationen (WTO) arbejder den på at finde en løsning før Cancun-ministermødet i september 2003. En sådan løsning må under ingen omstændigheder udhule Doha-erklæringen om offentlig sundhed og handelsrelaterede intellektuelle ejendomsrettigheder (TRIPs).

I EU's handlingsprogram for overførbare sygdomme, siges det med rene ord, at det indgår som en del af Kommissionens mere omfattende og ambitiøse strategi at øge adgangen til essentielle lægemidler. Kommissionen satser på flere fronter for at søsætte en række aktioner, som senere skal føre frem til samme mål: hurtigere indgreb og forbedrede sundhedsresultater, navnlig inden for HIV/AIDS, malaria og tuberkulose. I lyset heraf er Kommissionen indstillet på at indarbejde Doha-erklæringen om offentlig sundhed og handelsrelaterede intellektuelle ejendomsrettigheder i sin handelspolitik, og især lægge vægt på teknisk bistand for at gennemføre TRIPs-aftalen. Kommissionen mener, at en korrekt gennemførelse vil forbedre adgangen til lægemidler, herunder også antiretroviraler (ARVS) for at behandle HIV/AIDS. For nylig vedtog EU en meddelelse til TRIPs-rådet om gennemførelsen af Doha-erklæringen om TRIPs-aftalen og offentlig sundhed og appellerede til alle om at yde faglig bistand og i særdeleshed til, at også de multilaterale organisationer sluttede trop og integrerede Doha-erklæringen i deres politik og praksis. Denne meddelelse blev modtaget positivt af de udviklingslande, som er medlemmer af WTO.

Den ansvarlige kommissær for handel og den ansvarlige kommissær for forskning og udvikling var værter ved en rundbordsdiskussion den 28. april 2003, hvor der blev informeret om Kommissionens bidrag til G8-mødet i Evian. Resultatet var, at den politiske vilje hos alle

parter er helt afgørende for at opnå adgang til lægemidler. Det blev bekræftet, at en af hjørnestenene var faste priser på lægemidler, parallelt med andre politikker, som allerede skitseret i EU's handlingsprogram. Skal der være bedre adgang til lægemidler, er der behov for et reelt partnerskab mellem industrilandene og udviklingslandene.